Jeppe Mikkelsen (RV), 2012-11-22:
Tak for ordet, og tak til forslagsstillerne for forslaget.
Det er absolut et vigtigt emne at tage op, og vi er i Radikale Venstre meget åbne over for at se på, hvordan man kan hjælpe ofre for kriminalitet bedre generelt set, end vi gør i dag.
Og vi har som bekendt i regeringen allerede lavet en aftale med Enhedslisten, som på forskellige punkter skal hjælpe ofre for kriminalitet.
Så må man sige, at danske ofre i dag heldigvis ikke er fuldstændig på egen hånd, når de bliver udsat for forbrydelser i udlandet.
Der er allerede en række muligheder for hjælp.
Det synes jeg man skal starte med at sige, når man nu står og snakker om et forslag af den her kaliber.
Men jeg er da åben over for at se på, om vi kan gøre det endnu bedre.
Jeg er meget glad for det initiativ, som justitsministeren har sat i gang, og derfor er nye ideer naturligvis også velkomne.
Vi er åbne over for at lytte.
Men jeg må være helt ærlig og sige, at jeg har lidt svært ved at forstå det.
Jeg tror, at alle partier har et ønske om, at danske statsborgere får den bedst mulige og den samme behandling, uanset om de så bliver udsat for en forbrydelse her i landet eller uden for vores grænser.
Det er vi sådan set enige om, tror jeg.
Men det ville jo også medføre, at vi skulle gå ind og ændre lovgivningen i andre lande.
Jeg ved ikke, om forslagsstillerne tænker, at vi skal overtage kontrollen i f.eks. Spanien eller lignende.
Hvis det er det, man ønsker, vil jeg i hvert fald sige, at den tanke støtter vi ikke.
Men hvad forslagsstillerne ønsker at ændre i dansk ret, står heller ikke så klart.
Man nævner selvfølgelig bestemmelserne om erstatning, og at de står i offererstatningsloven, og man citerer lidt derfra.
Men man skal jo forstå, at her spiller efterforskningen også en kæmpestor rolle, og den bliver jo altså også udført i det land, hvor forbrydelsen nu engang måtte være foregået. Så har vi heller ikke nogen myndighed, som justitsministeren også var inde på, til at inddrive gælden i f.eks. Polen eller Belgien, eller hvor en forbrydelse nu kunne være foregået.
Så chancen for overhovedet at inddrive en erstatning fra gerningsmanden er meget lille.
Men jeg synes, at problematikken om borgere, der bliver udsat for kriminalitet, er rigtig, rigtig god, og den viser meget godt, hvorfor vi bør samarbejde tættere på retsområdet, også på tværs af grænserne, især selvfølgelig med EU-landene.
Og EU er faktisk i gang med at implementere et nyt offerdirektiv.
Jeg ved ikke helt, hvor langt man er i processen, det må jeg være ærlig at indrømme at jeg ikke har haft tid nok til at gå i dybden med.
Men direktivet sikrer altså EU-borgerne en masse minimumsrettigheder på en række områder.
Bl.a. sikres det, at ofrene behandles med respekt, og at politi, anklager og dommer er uddannet i, hvordan de skal behandle ofrene, som det sig bør; man sikrer, at ofrene informeres om deres rettigheder og deres sag på en måde, de forstår – det kan man sige også er en vigtig ting, når det foregår i udlandet – at der findes tjenester, der yder støtte til ofre i alle medlemsstater, er også noget, der sikres; og at ofrene kan deltage i retsproceduren, hvis de ønsker det, og få hjælp til at overvære retssagen, er også en ting, der sikres; at udsatte ofre indkredses, f.eks. børn, voldtægtsofre og handicappede mennesker, og at de beskyttes ordentligt, er også en ting, der sikres
; og det sikres, at ofrene beskyttes, både mens politiet efterforsker forbrydelsen og under retssagen.
Det håber jeg, og det tror jeg sådan set alle partier er enig med mig i.
For det vil være noget, der kan være med til at sikre, at danske statsborgere også har en række minimumsrettigheder, når de rejser rundt i EU.
Det kan vi ikke stemme for i Radikale Venstre, men jeg kan derimod love forslagsstillerne, at vi i regeringen fortsat vil arbejde for at forbedre rettighederne for danske borgere, som bliver udsat for en forbrydelse i udlandet.
Så synes jeg heller ikke, at vi skal glemme, at EU også arbejder aktivt i denne sag.
Det er altså et nej fra radikal side til dette forslag.